07.04.2013 klo 19:14
Maria Guzenina-Richardsonin mukaan sote-työryhmään tulee kolme kokoomuksen nimeämää lisäjäsentä. VILLE-PETTERI MÄÄTTÄ
Kokoomuksen ja SDP:n välinen kiistely sote-työryhmän kokoonpanosta kiihtyy.
Peruspalveluministeri Maria Guzenina-Richardson (sd) kertoi sunnuntaina, että työryhmään on tarkoitus valita vielä lisää jäseniä.
Hän kertoi sopineensa sosiaali- ja terveysministeri Paula Risikon (kok) kanssa, että kokoomus antaa kolme lisänimeä, jotka hän ottaa työryhmään mukaan.
Risikko kuitenkin kiisti tiedon nopeasti. Hän kommentoi valtiosihteerinsä välityksellä STT:lle, että lisäjäseniä voivat ehdottaa muutkin kuin kokoomus. Sosiaali- ja terveyspoliittisen ministerityöryhmän kokouksessa perjantaina ei hänen mukaansa myöskään sovittu uusien jäsenten tarkkaa määrää.
- Kyse oli siitä, että työryhmä oli liian erikoissairaanhoitopainotteinen ja siihen tarvitaan perusterveydenhuollon ja sosiaalipalveluiden asiantuntemusta, valtiosihteeri Pia Pohja kertoi.
Guzenina-Richardsonin taustavoimista vakuutettiin STT:lle vielä illalla, että Guzenina-Richardson ja Risikko olisivat keskenään sopineet, että kokoomus etsii kolme nimeä, jotka peruspalveluministeri hyväksyy.
Risikon mukaan uusista jäsenistä ei ole sovittu. VILLE-PETTERI MÄÄTTÄ
Hallituksen pienpuolueille ei sopimuksesta kerrottu.
Liikenneministeri Merja Kyllönen (vas) ihmetteli sunnuntaina Guzenina-Richardsonin ulostuloa.
- Vaikutti vähän erikoiselta kirjaukselta, että nyt olisi joku yhtäkkiä päättänyt, että tulee kolme nimeä lisää. Koko ajan on käyty yhteistä keskustelua, että ei ole poliittista mandaattia, vaan ihmiset tulevat ryhmään asiantuntemuksensa pohjalta, Kyllönen sanoi STT:lle.
Kyseessä ei ole ensimmäinen kerta, kun Risikko ja Guzenina-Richardson ajautuvat erimielisyyksiin. Aiemmin ministerit väänsivät sote-uudistuksen tiimoilta muun muassa kuntapalvelujen yksityistämisestä ja vanhuspalvelulain hoitajaminimistä.
Hallituksen rivit rakoilivat myös pääsiäisen aikaan osinkoveromuutoksen yhteydessä.
Keskustan varapuheenjohtajan Annika Saarikon mielestä hallituksen peruspalveluministeri Guzenina-Richardson on saanut maan sosiaali- ja terveydenhuollon sekasortoiseen tilaan. Saarikon mielestä sote-uudistuksen vaikeudet johtuvat hallituksen sisäisistä erimielisyyksistä ja huonosta johtamisesta.
- Nokittelu kokoomuksen ja demareiden välillä näyttää armottomalta. Hallituksen meno on kuin uppoavalla laivalla, josta jokainen rotta hyppii laidan yli omaan suuntaansa, Saarikko kirjoitti tiedotteessaan.